OBH 4871/1997.
Az állampolgári jogok országgyűlési biztosának jelentése
Ügyintéző: dr. Kubinyi Katalin

A vizsgálat megindítása
A panaszos azt sérelmezte, hogy férjével és kilenc gyermekével albérletben kényszerül élni, mert más lakhatási lehetőségük nincs.
Tekintettel az Alkotmány 70/E. § (1) bekezdésében rögzített szociális biztonsághoz való jog esetleges sérelmére, az ügyben a vizsgálatot megindítottam.

A vizsgálat megállapításai
Első megkeresésemre Székesfehérvár Megyei Jogú Város Jegyzője az alábbiakról tájékoztatott:
A panaszos  férjével bérlője volt egy egy és két félszobás önkormányzati lakásnak, de a lakás bérleti jogáról 1992-ben lemondtak, mert Magyaralmáson építkezésbe kezdtek. Ekkor az önkormányzat a lemondás idején érvényben lévő rendeletek szerint a használatbavételi díj összegének kilencszeresét - 504.000.- Ft-ot - fizette ki nekik, és kérésükre 1994. szeptember 1-ig az építkezés befejezéséig a lakást részükre kiutalta. A meghatározott idejű kiutalás határidejének lejárata előtt a panaszos kérte a határidő meghosszabbítását egy évvel, arra hivatkozva, hogy anyagi problémák miatt nem tudják az építkezést 1994. szeptember 1-ig befejezni. Az építkezés helyszínén az önkormányzat előadója környezettanulmányt tartott és mivel az építkezés kb. 50 %-ban valósult meg, nem látott garanciát, hogy az építkezés 1995-ben befejeződik, mivel a panaszosok 1994-ben már semmilyen építési tevékenységet sem folytattak. 

A meghatározott időre szóló kiutalás határidejének lejárta után a lakásban mint jogcím nélküli lakáshasználók laktak, ezért az önkormányzat felszólította panaszost és férjét a lakás kiürítésére. A panaszos és férje a lakás lakbérét, valamint annak rezsi költségeit 1992. október l-től nem fizették, ezért 1995. év elején már 286.928.- Ft hátralékuk volt. 1995. február hónapban kérelmet nyújtottak be, melyben kérték a lakás ismételt bérbeadását. 

Az akkor érvényben lévő 42/1993. (XII.29.) számú önkormányzati rendelet 21. § (7) bekezdés alapján "a volt bérlő, aki jogcím nélkül lakik a korábbi lakásában és vállalja, hogy a lakáson fennálló lakbér és közüzemi díj hátralékot kamataival együtt, illetve a lakás leadása miatt kifizetett használatbavételi díjat kamataival együtt visszafizeti, kérheti a lakás ismételt bérbeadását". Ez az összeg 1995. március 31-ig összesen 981.887.- Ft volt, melynek megfizetését a panaszos és házastársa nem vállalta.
A félig kész családi házukat 1995. nyarán értékesítették, s az önkormányzati bérlakásból elköltöztek Balatonbozsokra.

Az önkormányzati lakás helyreállítási kötelezettségük elmulasztása, illetve a fennálló lakbér és rezsiköltség hátraléka ügyében az önkormányzat peres eljárást kezdeményezett.

Ismételt megkeresésemre, melyben arra kértem választ, hogy a lakásprobléma megoldásához az önkormányzat milyen segítséget tud nyújtani, a jegyző 1997. szeptember 26-án érkezett alábbi választ adta:

"Székesfehérváron az önkormányzati bérlakások mintegy 90 %-át a bérlők megvásárolták. A rendelkezésünkre álló lakásokból évente minimális számú lakás üresedik meg, melyet az érvényben lévő rendeletek alapján pályázati eljárás keretében adunk bérbe.
Ez évben összesen 17 db lakást pályáztattunk meg, melyre 2.101 db pályázat érkezett. A pályázatok elbírálása során a Lakás-, Helyiség és Telekgazdálkodási Bizottság nem javasolta azon családok részére a bérbeadást, akik korábban lakással rendelkeztek, illetve a lakással kapcsolatos költségeket nem fizették.
A városban 300-400 olyan család van, kik gyermekeikkel egészségtelen albérletben laknak, s az önkormányzat segítsége nélkül lakásproblémájuk megoldására nem képesek. 
A fentiek miatt a Közgyűlés úgy határozott, hogy a rendelkezésünkre álló pénzügyi forrásokból szociális lakásokat építtetünk. A lakások átadása a jövő évben várható. A műszaki átadást követően a lakásokat pályázati úton kívánjuk bérbe adni. A fentiek, valamint korábbi levelemben foglaltak alapján nincs lehetőségünk arra, hogy a család lakásproblémájának megoldásához soronkívül segítséget nyújtsunk."

1997. december 3-án érkezett újabb levélben azonban Székesfehérvár Megyei Jogú Város Jegyzője az alábbiakról tájékoztatott:

"Székesfehérvár Megyei Jogú Város Önkormányzat Közgyűlésének Lakás-, Helyiség és Telekgazdálkodási Bizottsága 1997. november hó 17-i ülésén ismételten tárgyalta a család elhelyezésének lehetőségét, tekintettel arra, hogy ez időben üresedett meg - végrehajtás során - egy önkormányzati bérlakás.
A Bizottság döntése alapján rendkívüli méltányosságból a család elhelyezésére meghatározott időre szóló bérbeadással - 2000. november hó 1-ig - a Székesfehérvár, ............................ szám alatti 2 szoba komfortos, 60 m2 alapterületű önkormányzati bérlakást biztosítottuk.
A lakást - a soron kívüli felújítás befejezése után - a család levelemmel egyidejűleg már birtokba is vette."
A panaszos 1997. december 12-én kelt levélben megerősítette az előbbieket, értesítése szerint a lakást már birtokba is vették. 

A fentiekre tekintettel a vizsgálatot alkotmányos visszásság hiányában befejeztem.

Budapest, 1997. december "     "

Gönczöl Katalin